**Likumprojekta “Grozījumi Oficiālās elektroniskās adreses likumā” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Šajā likumprojektā:1. atbilstoši Ministru kabineta 2018. gada 20. marta sēdes protokollēmumā dotajam uzdevumam e-adreses obligāto lietotāju lokam tiek pievienoti:
	1. zvērināti notāri;
	2. valsts amatpersonas un darbinieki Valsts un pašvaldību institūciju amatpersonu un darbinieku atlīdzības likuma izpratnē;
	3. valsts un pašvaldību kapitālsabiedrības Publiskas personas kapitāla daļu un kapitālsabiedrību pārvaldības likuma izpratnē;
	4. sabiedrisko pakalpojumu sniedzēji likuma Par sabiedrisko pakalpojumu regulatoriem izpratnē.
2. tiek pagarināts e-adreses ieviešanas termiņš Uzņēmumu reģistra reģistros reģistrētiem subjektiem un Valsts ieņēmumu dienesta nodokļu maksātāju reģistrā reģistrētām personām līdz 2022. gada 3. janvārim un maksātnespējas procesa administratoriem un tiesām, kas izskata civillietas, krimināllietas, administratīvās lietas un administratīvo pārkāpumu lietas, līdz 2021. gada 1. aprīlim.
 |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts ir sagatavots saskaņā ar Ministru kabineta 2018. gada 20. marta sēdes protokollēmuma (protokols Nr. 16 26.§) 5.2. apakšpunktā Vides aizsardzības un reģionālās attīstības ministrijai (turpmāk – VARAM) doto uzdevumu sadarbībā ar Finanšu ministriju līdz 2019. gada 1. jūnijam sagatavot un iesniegt noteiktā kārtībā izskatīšanai Ministru kabinetā normatīvo aktu projektu, paplašinot personu loku, kurām obligāti jālieto oficiālā elektroniskā adrese (piemēram, valsts amatpersonas, nekustamā īpašuma nodokļa maksātāji).Šis uzdevums iekļauts arī Valdības rīcības plāna pasākumā Nr. 243.2 “Oficiālās elektroniskās adreses risinājumu attīstība un lietotāju loka paplašināšana”.Tāpat saskaņā ar Ministru kabineta 2016. gada 5. janvāra sēdes protokollēmuma (protokols Nr. 1 28.§) 7. punktā doto uzdevumu VARAM jāsagatavo un pēc saskaņošanas ar Tieslietu ministriju līdz 2019. gada 1. jūnijam jāiesniedz noteiktā kārtībā izskatīšanai Ministru kabinetā informatīvais ziņojums par zvērinātu tiesu izpildītāju, maksātnespējas procesa administratoru un tiesu tehnisko gatavību uzsākt e-adreses lietošanu. Ja minētie tiesību subjekti finansējuma trūkuma dēļ nebūs tehniski gatavi uzsākt e-adreses lietošanu noteiktajā termiņā, VARAM jāsagatavo un jāiesniedz noteiktā kārtībā izskatīšanai Ministru kabinetā grozījumi Oficiālās elektroniskās adreses likumā. Šā likumprojekta anotācijā analizēta minēto tiesību subjektu gatavība e-adreses lietošanas uzsākšanai un pamatota termiņu maiņas nepieciešamība. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. Saskaņā ar Oficiālās elektroniskās adreses likuma 1. panta 6. punktu, 5. panta pirmās daļas 1. punktu un šī likuma pārejas noteikumu 2. punktu zvērinātam tiesu izpildītājam savu amata pienākumu izpildes ietvaros ir pienākums lietot e-adresi no 2020. gada 1. janvāra.E-adreses konta izveidē katram subjektam tiek izmantots unikāls e-adreses elements – identifikators. Oficiālās elektroniskās adreses likuma 6. panta 2. punktā noteikts, ka zvērinātiem tiesu izpildītājiem e-adrese sastāv no nodokļu maksātāja reģistrācijas numura. Atbilstoši Ministru kabineta 2015. gada 22. septembra noteikumu Nr. 537 “Noteikumi par nodokļu maksātāju un nodokļu maksātāju struktūrvienību reģistrāciju Valsts ieņēmumu dienestā” 21.1. apakšpunktam personām, kurām PMLP ir piešķīrusi personas kodu, piešķirtais nodokļu maksātāja reģistrācijas kods ir identisks personas kodam. Minētais attiecināms arī uz zvērinātiem tiesu izpildītājiem.E-adreses ieviešanas procesā konstatēts apstāklis, ka gadījumā, ja zvērināts tiesu izpildītājs kā privātpersona būs pieteikusies vai nākotnē vēlēsies pieteikties e-adreses izveidei (fiziskas personas identifikators: personas kods), zvērinātam tiesu izpildītājam kā valsts iestādei Oficiālās elektroniskās adreses likuma izpratnē (identifikators: Valsts ieņēmumu dienesta piešķirtais reģistrācijas numurs, kas ir personas kods) tehniski nebūs iespējams izveidot divus atsevišķus e-adreses kontus, jo šobrīd normatīvi paredzētie izmantojamie identifikatori abos gadījumos ir identiski. Apzinot dažādus iespējamos risinājuma variantus, konstatēts, ka neviena no šobrīd praksē jau lietotām zvērinātu tiesu izpildītāju *reģistrācijas sistēmām* (piemēram, zvērināta tiesu izpildītāja amata vietai atbilstošā iecirkņa numurs, zvērināta tiesu izpildītāja amata zīmes numurs), nespētu nodrošināt e-adreses konta izveidei atbilstošu un zvērināta tiesu izpildītāja visā profesionālās darbības laikā nemainīgu identifikatoru. Ņemot vērā minēto, ar likumprojektu noteikts, ka zvērināta tiesu izpildītāja e-adrese sastāv no Izpildu lietu reģistra informācijas sistēmā piešķirta identifikatora.2. Saskaņā ar Oficiālās elektroniskās adreses likuma 1. panta 6. punktu, 5. panta pirmās daļas 1. punktu un likuma pārejas noteikumu 2. punktu maksātnespējas procesa administratoriem, tiesām, kas izskata civillietas, krimināllietas, administratīvās lietas un administratīvo pārkāpumu lietas, savu amata pienākumu izpildes ietvaros ir pienākums lietot e-adresi no 2020. gada 1. janvāra.2018. gada 19. martā ir uzsākts Eiropas Reģionālās Attīstības fonda projekts “E-lietas projekts “Tiesu informatīvās sistēmas attīstība”” (turpmāk – Projekts), kura ietvaros ir plānots izstrādāt pilnveidotu Tiesu informatīvo sistēmu uz jaunām tehnoloģiskām platformām. Citu aktivitāšu starpā Projektā ir ieplānota arī Tiesu informatīvās sistēmas integrācija ar e-adreses informācijas sistēmu, t.sk. paredzēti tam finanšu līdzekļi. Projektu ir paredzēts pabeigt 2021. gada 1. aprīlī, kad pilnveidotā Tiesu informatīvā sistēma tiks ieviesta produkcijā. Apzinot esošo situāciju, konstatēts, ka nav lietderīgi izstrādāt integrāciju ar e-adreses informācijas sistēmu esošajā Tiesu informatīvajā sistēmā, kas atrodas uz vecām tehnoloģiskām platformām un sistēmas papildināšana ir apgrūtinoša un laikietilpīga, novecojušo tehnisko resursu dēļ.Papildus Projekta ietvaros plānots arī nodrošināt e-adreses integrāciju ar Elektroniskās maksātnespējas uzskaites sistēmu, kurā ir paredzētas darba vietas maksātnespējas procesa administratoriem, un kuru izstrādājot sākotnēji līdzekļi integrācijai ar e-adreses informācijas sistēmu valsts budžetā netika paredzēti. Ņemot vērā minēto ar likumprojektu noteikts, ka Zvērinātam tiesu izpildītājam un Satversmes tiesai šā likuma 5. panta pirmo daļu piemēro no 2020. gada 1. janvāra, bet maksātnespējas procesa administratoram un tiesām, kas izskata civillietas, krimināllietas, administratīvās lietas un administratīvo pārkāpumu lietas, no 2021. gada 1. aprīļa.3. Likuma “Par interešu konflikta novēršanu valsts amatpersonu darbībā” administrēšanas procesā nereti nākas saskarties ar situāciju, ka amatpersona nav sasniedzama. Šādos gadījumos informācija tiek nosūtīta uz amatpersonai piešķirto iestādes darba e-pasta adresi, taču minētā e-pasta adrese izmantojama tikai darba pienākumu pildīšanai, kā arī saziņai iestādes ietvaros. Lai gan valsts amatpersonas statuss izriet no amata veicamajām funkcijām, jautājumi, kas izriet no valsts amatpersonai noteikto pienākumu, tiesību, ierobežojumu un aizliegumu ievērošanas, tieši neietilpst pašos amata pienākumos. Būtiski ievērot, ka personai valsts amatpersonas statuss saglabājas arī laikā, kad tā ir atstādināta no darba pienākumu izpildes, atrodas bērna kopšanas atvaļinājumā vai citā attaisnotā prombūtnē. Šādos gadījumos darba e-pasta adrese netiek izmantota, un tas apgrūtina saziņas iespējas ar konkrēto amatpersonu. Tāpat jāatzīmē, ka valsts amatpersonām ir pienākums Valsts ieņēmumu dienestā iesniegt arī deklarāciju, kuru iesniedz pēc tam, kad amata pienākumu pildīšana ir izbeigta. Tādējādi valsts amatpersonām arī tad, kad tās ir izbeigušas valsts civildienesta tiesiskās attiecības, ir noteikti pienākumi, kas izriet saistībā ar personas iepriekš ieņemto amatu. Ņemot vērā iepriekš norādīto ar likumprojektu noteikts kā obligāts pienākums arī valsts amatpersonām lietot e-adresi. 4. VARAM ir saņēmusi vēstuli no PMLP, ka ERAF projekta Nr. 2.2.1.1/17/I/006 “Fizisko personu datu pakalpojuma modernizācija” realizācijas termiņš ir 2021. gada 7. marts un Pilsonības un migrācijas lietu pārvalde plāno izstrādāt grozījumus Fizisko personu reģistra likumā, paredzot Fizisko personu reģistra likuma spēkā stāšanās termiņu mainīt uz 2021. gada martu. Oficiālās elektroniskās adreses likuma pārejas noteikumu 1.1 punkts paredz juridiskām personām obligātu e-adreses izmantošanu no 2020. gada 1. janvāra. Tomēr likuma norma nav izpildāma, ja juridiskas personas pārstāvniecībā ir ārvalstnieks – viņš nevarēs piekļūt e-adreses kontam, jo ārvalstniekam nebūs Latvijā izsniegta kvalificēta identifikācijas līdzekļa. Valsts reģionālās attīstības aģentūra, kas ir E-adrešu informācijas sistēmas pārzinis un turētājs, līdz Fizisko personu reģistra pilnīgas darbības uzsākšanai nevar nodrošināt autentifikāciju juridiskām personām, kuru pārstāvniecībā ir ārvalstnieks, jo šobrīd nav vienota šādu personu reģistra. Tādēļ ir jāmaina termiņš, kādā juridiskai personai ir pienākums izmantot e-adresi, un tas nevar būt agrāks kā Fizisko personu reģistra pilnīgas darbības uzsākšanas termiņu. Tādēļ likumprojekts paredz mainīt pārejas noteikumu 3. punktu un e-adreses ieviešanas termiņu juridiskām personām pagarināt līdz 2022. gada 3. janvārim.  |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija, Tiesu administrācija, Latvijas Zvērinātu tiesu izpildītāju padome, Maksātnespējas kontroles dienests, Latvijas Zvērinātu notāru padome, Uzņēmumu reģistrs, Valsts reģionālās attīstības aģentūra. |
| 4. | Cita informācija | Nav.  |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekts attiecas uz zvērinātiem tiesu izpildītājiem, maksātnespējas procesa administratoriem un tiesām, zvērinātiem notāriem, kā arī valsts un pašvaldību kapitālsabiedrībām. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts šo jomu neskar. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Rādītāji | 2019. gads | Turpmākie trīs gadi (*euro*) |
| 2020. | 2021. | 2022. |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2020. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021. gadam | izmaiņas, salīdzinot ar vidēja termiņa budžeta ietvaru 2021. gadam |
| 1. | 2. | 3. | 4. | 5. | 6. | 7. | 8. |
| 1. Budžeta ieņēmumi | 0 | 0 | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 0 | 0 | 0 | 14 369 | 0 | 0 | 0 |
| 2.1. valsts pamatbudžets | 0 | 0 | 0 | 14 369 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | 0 | 0 | -14 369 | 0 | 0 | 0 |
| 3.1. valsts pamatbudžets | 0 | 0 | 0 | -14 369 | 0 | 0 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar “+” zīmi) | x | 0 | 0 | 0 | 0 | 0 | 0 |
| 5. Precizēta finansiālā ietekme | x | 0 | x | -14 369 | x | 0 | 0 |
| 5.1. valsts pamatbudžets | 0 | -14 369 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Lai nodrošinātu E-adreses ieviešanu, nodrošinot zvērinātiem tiesu izpildītājiem iespēju izmantot E-adreses risinājumu gan kā privātpersonām, gan arī kā personām, kas veic zvērināta tiesu izpildītāja amata pienākumus, Izpildu lietu reģistrā nepieciešams veikt papildinājumus, kas nodrošina iespēju izveidot zvērinātam tiesu izpildītājam unikālu identifikatoru un to nodošanu no Izpildu lietu reģistra uz E-adreses informācijas sistēmu E-adreses konta reģistrēšanai konkrētajam zvērinātam tiesu izpildītājam.Kopējās papildinājumu izmaksas 14 368,27 *euro* (65,97 cilvēkdienas papildinājumu izstrādei x vidējā iesaistīto speciālistu cilvēkdienas likme saskaņā ar noslēgto līgumu 180,00 *euro* +pievienotās vērtības nodoklis 21 procents).Tieslietu ministrijas budžeta apakšprogrammā 03.01.00 “Tiesu administrēšana” 2020. gadā papildus nepieciešams finansējums 14 369 *euro*. |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Likumprojekts šo jomu neskar.  |
| 8. Cita informācija | Jautājumu par papildu nepieciešamā finansējuma piešķiršanu Tieslietu ministrijai budžeta apakšprogrammā 03.01.00. “Tiesu administrēšana” 2020. gadā Izpildu lietu reģistra papildinājumu izstrādei, izskatīt Ministru kabinetā likumprojekta “Par vidēja termiņa budžeta ietvaru 2020., 2021. un 2022. gadam” un likumprojekta “Par valsts budžetu 2020. gadam” sagatavošanas procesā. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Likumprojekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 7.4.1 apakšpunktu sabiedrības pārstāvji ir aicināti līdzdarboties, rakstiski sniedzot viedokli par likumprojektu tā izstrādes stadijā.  |
| 2. | Sabiedrības līdzdalība projekta izstrādē | Likumprojekts 2019. gada 30. aprīlī publicēts VARAM tīmekļvietnes ([www.varam.gov.lv](http://www.varam.gov.lv)) sadaļā “Sabiedrības līdzdalība”, dodot iespēju sabiedrības pārstāvjiem sniegt viedokļus. Termiņš viedokļu sniegšanai – 2019. gada 13. maijs. |
| 3. | Sabiedrības līdzdalības rezultāti | Priekšlikumi nav saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Tiesu administrācija, Maksātnespējas kontroles dienests, Uzņēmumu reģistrs, Valsts reģionālās attīstības aģentūra, Vides aizsardzības un reģionālās attīstības ministrija, Tieslietu ministrija.  |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojektu Tiesu administrācija, Uzņēmumu reģistrs un Valsts reģionālās attīstības aģentūra īstenos esošo funkciju ietvaros. |
| 3. | Cita informācija | Nav. |

Vides aizsardzības un

reģionālās attīstības ministrs Juris Pūce